Saoirse Una Ronan (uitspraak: SUR-shə, IFA: ˈsɜrʃə ˈuːnə ˈroʊnən; gebore 12 April 1994) is ’n Ierse en Amerikaanse aktrise. Sy het in 2018 ’n Golden Globe gewen vir beste aktrise in ’n komedie of blyspel. In 2016 was sy op Forbes se "30 Under 30"-lys en op Time se "Next Generation Leaders"-lys. Ronan het in 2003 haar TV-debuut gemaak in die Ierse mediese dramareeks The Clinic en in 2007 haar rolprentdebuut in die romantiese komedie I Could Never Be Your Woman. Haar deurbraak was met die rol as ’n vrypostige tiener in Atonement (2007), waarvoor sy vir ’n Oscar benoem is. Daarna was sy te sien in The Lovely Bones (2009), Hanna (2011), Byzantium (2012) en The Grand Budapest Hotel (2014). Sy het lof gekry vir haar spel as ’n Ierse meisie in die New York van die 1950's wat huis toe verlang in die drama Brooklyn (2015), waarvoor sy vir ’n Oscar benoem is, en die titelrol in Lady Bird (2017), waarvoor sy haar Golden Globe gekry het.